CELEX: 32012D0659
Language: sk
Date: 2012-10-23 00:00:00
Title: 2012/659/EÚ: Vykonávacie rozhodnutie Komisie z  23. októbra 2012 , ktorým sa udeľuje výnimka, o ktorú požiadalo Dánske kráľovstvo na základe smernice Rady 91/676/EHS o ochrane vôd pred znečistením dusičnanmi z poľnohospodárskych zdrojov [oznámené pod číslom C(2012) 7182]

25.10.2012   
            
            
               SK
            
            
               Úradný vestník Európskej únie
            
            
               L 295/20
            
         VYKONÁVACIE ROZHODNUTIE KOMISIE
   z 23. októbra 2012,
   ktorým sa udeľuje výnimka, o ktorú požiadalo Dánske kráľovstvo na základe smernice Rady 91/676/EHS o ochrane vôd pred znečistením dusičnanmi z poľnohospodárskych zdrojov
   [oznámené pod číslom C(2012) 7182]
   (Iba dánske znenie je autentické)
   (2012/659/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 91/676/EHS z 12. decembra 1991 o ochrane vôd pred znečistením dusičnanmi z poľnohospodárskych zdrojov (1), a najmä na odsek 2 tretí pododsek prílohy III k uvedenej smernici,
   keďže:
   
               (1)
            
            
               Ak sa množstvo hnoja, ktoré má členský štát v úmysle každoročne aplikovať na jeden hektár, líši od množstva uvedeného v prvej vete druhého pododseku odseku 2 prílohy III k smernici 91/676/EHS a v písmene a) daného pododseku, toto množstvo sa musí stanoviť tak, aby sa tým neovplyvnilo dosiahnutie cieľov uvedených v článku 1 danej smernice, a musí byť odôvodnené na základe objektívnych kritérií, akými sú napríklad dlhé vegetačné obdobie a plodiny s vysokou absorpciou dusíka.
            
         
               (2)
            
            
               Dňa 18. novembra 2002 Komisia prijala rozhodnutie 2002/915/ES (2), ktorým sa Dánsku udelila výnimka, o ktorú požiadalo podľa smernice 91/676/EHS o ochrane vôd pred znečistením dusičnanmi z poľnohospodárskych zdrojov a ktorou sa v rámci dánskeho akčného programu na obdobie 1999 – 2003 povoľuje určitým poľnohospodárskym podnikom pôsobiacim v oblasti chovu dobytka aplikovať maštaľný hnoj s obsahom najviac 230 kg dusíka na jeden hektár za rok. Platnosť tejto výnimky bola predĺžená rozhodnutím Komisie 2005/294/ES (3) v súvislosti s dánskym akčným programom na obdobie 2004 – 2007 a rozhodnutím Komisie 2008/664/ES (4) v súvislosti s dánskym akčným programom na obdobie 2008 – 2012.
            
         
               (3)
            
            
               Výnimka udelená rozhodnutím 2008/664/ES sa týkala približne 1 507 podnikov s chovom dobytka (za rok 2009/2010), 299 901 dobytčích jednotiek a 134 698 hektárov ornej pôdy, čo zodpovedá 3,3 %, 12,5 % a 6,1 % z celkového množstva podnikov s chovom dobytka, dobytčích jednotiek a hektárov ornej pôdy (v tomto poradí) v Dánsku.
            
         
               (4)
            
            
               Dánsko predložilo 20. júna 2012 Komisii žiadosť o predĺženie danej výnimky na základe tretieho pododseku odseku 2 prílohy III k smernici 91/676/EHS.
            
         
               (5)
            
            
               Dánsko zaviedlo akčný program na obdobie 2012 – 2015 v súlade s článkom 5 smernice 91/676/EHS prostredníctvom vyhlášky č. 764 z 28. júna 2012 o chove hospodárskych zvierat určených na odbyt, maštaľnom hnoji, siláži atď. (oznam o maštaľnom hnoji), konsolidovaného zákona č. 415 z 3. mája 2011 o používaní hnojív poľnohospodárskymi podnikmi a vegetačnom poraste a vyhlášky č. 845 z 12. júla 2011 o používaní hnojív poľnohospodárskymi podnikmi a vegetačnom poraste, ktorý sa vzťahuje na celé dánske územie.
            
         
               (6)
            
            
               Z údajov z monitorovania vyplýva, že priemerná koncentrácia dusičnanov v 82 % monitorovacích lokalít podzemných vôd je nižšia než 50 mg/l, v 67 % je nižšia ako 25 mg/l. V prípade vodných tokov 99 % monitorovacích lokalít vykazuje priemernú koncentráciu dusičnanov nižšiu ako 50 mg/l a 76 % monitorovacích lokalít nižšiu ako 25 mg/l.
            
         
               (7)
            
            
               Komisia po preskúmaní žiadosti Dánska a na základe skúseností získaných pri uplatňovaní výnimky ustanovenej v rozhodnutiach 2002/915/ES, 2005/294/ES a 2008/664/ES usudzuje, že množstvo hnoja, ktoré Dánsko plánuje aplikovať, teda 230 kg dusíka na jeden hektár za rok, neovplyvní dosiahnutie cieľov stanovených v smernici 91/676/EHS za predpokladu, že budú splnené určité prísne podmienky.
            
         
               (8)
            
            
               Platnosť rozhodnutia 2008/664/ES sa končí 31. júla 2012. S cieľom zabezpečiť, aby príslušní chovatelia dobytka mohli naďalej využívať výhody vyplývajúce z danej výnimky, platnosť rozhodnutia 2008/664/ES by sa mala predĺžiť.
            
         
               (9)
            
            
               Články stanovené v tomto rozhodnutí sú v súlade so stanoviskom Výboru pre dusičnany zriadeného podľa článku 9 smernice 91/676/EHS,
            
         PRIJALA TOTO ROZHODNUTIE:
   Článok 1
   Výnimka, o ktorú Dánsko požiadalo listom z 20. júna 2012 s cieľom získať povolenie na vyššie množstvá maštaľného hnoja, ako je množstvo stanovené v prvej vete druhého pododseku odseku 2 prílohy III k smernici 91/676/EHS a v písmene a) druhého pododseku odseku 2 uvedenej prílohy, sa udeľuje s výhradou splnenia podmienok stanovených v tomto rozhodnutí.
   Článok 2
   Vymedzenie pojmov
   Na účely tohto rozhodnutia sa uplatňuje toto vymedzenie pojmov:
   
               a)
            
            
               „poľnohospodársky podnik s chovom dobytka“ znamená podnik s viac ako tromi dobytčími jednotkami, kde aspoň dve tretiny hospodárskych zvierat tvorí hovädzí dobytok;
            
         
               b)
            
            
               „tráva“ znamená trvalo alebo dočasne zatrávnenú plochu (vo všeobecnosti dočasne znamená menej ako štyri roky);
            
         
               c)
            
            
               „plodiny podsiate trávou“: sú silážne obilniny, silážna kukurica a/alebo jačmeň jarný, ktoré sa majú podsiať trávou pred zberom (kukurica) alebo po zbere, pričom tráva pôsobí ako medziplodina na biologické zachytávanie rezíduí dusíka v zimnom období;
            
         
               d)
            
            
               „repa“ znamená kŕmnu repu;
            
         
               e)
            
            
               „plodiny s vysokou absorpciou dusíka a s dlhým vegetačným obdobím“ sú tráva, trávnaté medziplodiny alebo repa a iné plodiny, ktoré sa podsievajú trávou;
            
         
               f)
            
            
               „profil pôdy“ znamená vrstvu pôdy pod povrchom do hĺbky 0,90 m, pokiaľ sa priemerná najvyššia hladina podzemnej vody nenachádza v menšej hĺbke, v tom prípade je to vrstva do hĺbky priemernej najvyššej hladiny podzemnej vody;
            
         
               g)
            
            
               „vrstva ornice“ znamená horných 30 cm poľnohospodárskej pôdy, kde sa vykoná rozbor pôdy na zabezpečenie správneho hnojenia.
            
         Článok 3
   Rozsah pôsobnosti
   Táto výnimka sa uplatňuje individuálne a za podmienok stanovených v článkoch 4 až 6 tohto rozhodnutia na poľnohospodárske podniky s chovom dobytka, kde v rámci striedania plodín tvoria viac ako 70 % plodiny s vysokou absorpciou dusíka a dlhým vegetačným obdobím.
   Článok 4
   Ročné povolenie a záväzok
   1.   Chovatelia dobytka predložia príslušným orgánom žiadosť o výnimku každý rok.
   2.   Spolu s touto každoročnou žiadosťou sa písomne zaviažu dodržiavať podmienky stanovené v článkoch 5 a 6 tohto rozhodnutia.
   Článok 5
   Aplikácia hnoja a iných hnojív
   Množstvo maštaľného hnoja, ktoré sa každoročne aplikuje na pôdu v poľnohospodárskych podnikoch s chovom dobytka, na ktoré sa vzťahuje individuálna výnimka, vrátane množstva pochádzajúceho zo samotných zvierat, nepresiahne množstvo hnoja s obsahom 230 kg dusíka na hektár, za týchto podmienok:
   
               1.
            
            
               Celkový prísun dusíka musí zodpovedať príjmu živín posudzovanej plodiny, pričom sa zohľadňuje prísun dusíka z pôdy. V žiadnom prípade neprekročí pre žiadnu plodinu normy pre najvyššie množstvo aplikovaného dusíka, ako sa ustanovujú v akčnom programe. Normy pre najvyššie množstvo aplikovaného dusíka sa stanovia aspoň o 10 % pod ekonomicky optimálnou hodnotou.
            
         
               2.
            
            
               Každý poľnohospodársky podnik s chovom dobytka, na ktorý sa vzťahuje individuálna výnimka, musí pripraviť plán hnojenia pre celú výmeru plochy a uchováva ho v poľnohospodárskom podniku. Plán sa vzťahuje na obdobie od 1. augusta do 31. júla nasledujúceho roka. Tento plán hnojenia obsahuje:
               
                           a)
                        
                        
                           plán striedania plodín, v ktorom sa musí presne uvádzať plošná výmera pozemkov s plodinami s vysokou potrebou dusíka a dlhým vegetačným obdobím a pozemkov s inými plodinami vrátane náčrtku znázorňujúceho umiestnenie jednotlivých pozemkov;
                        
                     
                           b)
                        
                        
                           počet hospodárskych zvierat, opis systému ustajnenia a uskladnenia vrátane dostupnej skladovej kapacity hnoja;
                        
                     
                           c)
                        
                        
                           výpočet dusíka a fosforu v hnoji vyrobenom v poľnohospodárskom podniku;
                        
                     
                           d)
                        
                        
                           opis spracovania hnoja, ak k nemu dochádza, a predpokladané vlastnosti spracovaného hnoja;
                        
                     
                           e)
                        
                        
                           množstvo, druh a vlastnosti hnoja vyvezeného z poľnohospodárskeho podniku alebo dovezeného do poľnohospodárskeho podniku;
                        
                     
                           f)
                        
                        
                           predpokladané požiadavky plodín na dusík a fosfor na každom pozemku;
                        
                     
                           g)
                        
                        
                           výpočet dávky dusíka a fosforu z hnoja na jednotlivých pozemkoch;
                        
                     
                           h)
                        
                        
                           výpočet dávky dusíka a fosforu z chemických a iných hnojív aplikovaných na jednotlivých pozemkoch;
                        
                     
                           i)
                        
                        
                           údaj o čase aplikácie hnoja a chemických hnojív.
                        
                     Plány sa zrevidujú najneskôr do siedmich dní po uskutočnení akejkoľvek zmeny v poľnohospodárskych postupoch, aby sa zabezpečil súlad plánov so skutočnými poľnohospodárskymi postupmi.
            
         
               3.
            
            
               Každý poľnohospodársky podnik s chovom dobytka, na ktorý sa vzťahuje individuálna výnimka, predloží každý rok do konca marca príslušným orgánom výkaz hnojenia, vrátane aplikovaných množstiev hnoja a dusíkatých hnojív.
            
         
               4.
            
            
               Každý poľnohospodársky podnik s chovom dobytka, na ktorý sa vzťahuje individuálna výnimka, vykonáva na účely správneho hnojenia pravidelné rozbory dusíka a fosforu vo vrstve ornice. Odber vzoriek a rozbor sa musia vykonať najmenej raz za štyri roky pre každú homogénnu oblasť poľnohospodárskeho podniku z hľadiska striedania plodín a pôdnych charakteristík. Na každých päť hektárov poľnohospodárskej pôdy sa vykoná aspoň jeden rozbor. V každom poľnohospodárskom podniku s chovom dobytka využívajúcom výnimku sú k dispozícii výsledky rozboru dusíka a fosforu vo vrstve ornice.
            
         
               5.
            
            
               Maštaľný hnoj sa nesmie rozmetávať na jeseň pred osevom trávy.
            
         Článok 6
   Obhospodarovanie pôdy
   1.   Na 70 % alebo viac percentách plošnej výmery vhodnej na aplikáciu hnoja v poľnohospodárskych podnikoch s chovom dobytka, na ktoré sa vzťahuje individuálna výnimka, sa pestujú plodiny s vysokou absorpciou dusíka a s dlhým vegetačným obdobím.
   2.   Trávnaté medziplodiny sa nezaorávajú pred 1. marcom, aby sa zabezpečilo trvalé rastlinné pokrytie ornej pôdy na vyrovnanie jesenného úbytku dusíkatých látok z pôdneho podložia a na obmedzenie úbytkov v zimnom období.
   3.   Dočasný trávnatý porast sa zaoráva na jar a po orbe sa pestujú plodiny s vysokou absorpciou dusíka.
   4.   Striedanie plodín nezahŕňa strukoviny ani iné rastliny, ktoré viažu dusík zo vzduchu. Nevzťahuje sa to však na ďatelinu a lucernu na trávnatých porastoch s menej ako 50 % podielom ďateliny alebo lucerny a na jačmeň/hrach podsievaný trávou.
   Článok 7
   Monitorovanie
   1.   Príslušný orgán zabezpečí, aby sa za každú obec vypracovali a každoročne aktualizovali mapy znázorňujúce percentuálny podiel poľnohospodárskych podnikov s chovom dobytka, percentuálny podiel hospodárskych zvierat a percentuálny podiel poľnohospodárskej pôdy, na ktoré sa vzťahujú individuálne výnimky.
   2.   S cieľom zaistiť, že daná výnimka neohrozí cieľ smernice 91/676/EHS, vykonáva sa monitorovanie vo vode v koreňovom pásme, v povrchových vodách a podzemnej vode, aby sa získali údaje o dusíku a fosfore v pôdnom profile a koncentrácie dusičnanov v povrchovej a podzemnej vode, a to v podmienkach s uplatňovanou výnimkou, ako v podmienkach bez výnimky. Monitorovanie sa vykonáva na úrovni poľnohospodárskych podnikov v rámci vnútroštátneho programu monitoringu poľnohospodárskeho povodia. Monitorované lokality zahŕňajú hlavné typy pôdy, postupy hnojenia a plodiny.
   3.   Zisťovanie a priebežné rozbory živín sa vykonávajú v rámci vnútroštátneho programu monitoringu poľnohospodárskeho povodia a poskytujú údaje o miestnom využívaní pôdy, striedaní plodín a poľnohospodárskych postupoch v poľnohospodárskych podnikoch s chovom dobytka, na ktoré sa vzťahuje individuálna výnimka. Zhromaždené informácie a údaje z rozboru živín podľa článku 5 tohto rozhodnutia a monitorovanie uvedené v článku 7 ods. 2 tohto rozhodnutia sa používajú na modelové výpočty založené na vedeckých zásadách o rozsahu úbytku dusíka a fosforu z poľnohospodárskych podnikov s chovom dobytka, na ktoré sa vzťahuje individuálna výnimka.
   4.   Príslušné orgány vyčíslia percentuálny podiel pôdy, na ktorú sa vzťahuje výnimka, s porastom ďateliny alebo lucerny v trávnatom poraste a jačmeňa/hrachu podsiateho trávou.
   Článok 8
   Kontroly
   1.   Príslušné orgány zabezpečia, aby sa všetky žiadosti o výnimku podrobili správnej kontrole. Ak táto kontrola ukáže, že nie sú splnené podmienky ustanovené v článkoch 5 a 6, táto skutočnosť sa oznámi žiadateľovi. V takom prípade sa žiadosť zamietne.
   2.   Na základe analýzy rizík, výsledkov kontrol z predchádzajúcich rokov a výsledkov všeobecných náhodných kontrol uplatňovania právnych predpisov, ktorými sa vykonáva smernica 91/676/EHS, sa zostaví program inšpekcií. Inšpekcie pozostávajú z inšpekcií v teréne a kontrol na mieste a vzťahujú sa ročne najmenej na 5 % poľnohospodárskych podnikov využívajúcich individuálnu výnimku v súvislosti s podmienkami stanovenými v článkoch 5 a 6 tohto rozhodnutia. Ak overenie poukáže na neplnenie podmienok, danému poľnohospodárovi sa uloží pokuta v súlade s vnútroštátnym systémom a žiadosť o výnimku na nasledujúci rok sa zamietne.
   3.   Príslušným orgánom sa zveria potrebné právomoci a prostriedky na overenie dosiahnutia súladu s podmienkami výnimky udelenej na základe tohto rozhodnutia.
   Článok 9
   Podávanie správ
   Príslušné orgány predložia každý rok do decembra a za rok 2016 do júna správu obsahujúcu tieto informácie:
   
               a)
            
            
               mapy znázorňujúce za každú obec percentuálny podiel poľnohospodárskych podnikov s chovom dobytka, percentuálny podiel hospodárskych zvierat, percentuálny podiel poľnohospodárskej pôdy, na ktoré sa vzťahujú jednotlivé výnimky, ako aj mapy o miestnom využívaní pôdy, podľa článku 7 ods. 1 tohto rozhodnutia;
            
         
               b)
            
            
               výsledky monitorovania koncentrácií dusičnanov a fosforu v podzemných a povrchových vodách vrátane informácií o tendenciách kvality vody, a to za podmienok pri uplatňovaní výnimky aj bez uplatňovania výnimky, a takisto vplyv výnimky na kvalitu vody, podľa článku 7 ods. 2 tohto rozhodnutia;
            
         
               c)
            
            
               výsledky monitorovania koncentrácií dusíka a fosforu vo vode v koreňovom pásme za podmienok pri uplatňovaní výnimky aj bez uplatňovania výnimky, ako sa uvádza v článku 7 ods. 2 tohto rozhodnutia;
            
         
               d)
            
            
               výsledky zisťovania o miestnom využívaní pôdy, striedaní plodín a poľnohospodárskych postupoch, ako sa uvádza v článku 7 ods. 3 tohto rozhodnutia;
            
         
               e)
            
            
               výsledky modelových výpočtov rozsahu úbytku dusíka a fosforu z poľnohospodárskych podnikov, ktoré využívajú individuálnu výnimku, ako sa uvádza v článku 7 ods. 3 tohto rozhodnutia;
            
         
               f)
            
            
               tabuľky znázorňujúce percentuálny podiel poľnohospodárskej pôdy, na ktorú sa vzťahuje výnimka, s porastom ďateliny alebo lucerny v trávnatom poraste a s porastom jačmeňa/hrachu podsievaného trávou, ako sa uvádza v článku 7 ods. 4 tohto rozhodnutia;
            
         
               g)
            
            
               vyhodnotenie vykonávania podmienok uplatňovania výnimky na základe kontrol na úrovni poľnohospodárskych podnikov, a informácie o nevyhovujúcich poľnohospodárskych podnikoch vychádzajúce z výsledkov správnych inšpekcií a inšpekcií v teréne, ako sa uvádzajú v článku 8 ods. 1 a článku 8 ods. 2 tohto rozhodnutia.
            
         Článok 10
   Táto výnimka sa uplatňuje od 1. augusta 2012. Jej platnosť sa končí 31. júla 2016.
   Článok 11
   Toto rozhodnutie je určené Dánskemu kráľovstvu.
   
      V Bruseli 23. októbra 2012
      
         
            Za Komisiu
         
         Janez POTOČNIK
         
            člen Komisie
         
      
   
   
      (1)  Ú. v. ES L 375, 31.12.1991, s. 1.
   
      (2)  Ú. v. ES L 319, 23.11.2002, s. 24.
   
      (3)  Ú. v. EÚ L 94, 13.4.2005, s. 34.
   
      (4)  Ú. v. EÚ L 217, 13.8.2008, s. 16.